Клокотич
Клокотич () је насеље у општини Лупак, округ Караш-Северен у Румунији. Име је место добило по истоименом потоку који протиче кроз његову средину и ван села северно прави мали водопад. Према попису из 2011. године у насељу је било 873 становника. Налази се на надморској висини од 249 м.

Историја 
Клокотич се први пут помиње у средњовековним документима 1690. и 1700. године као Klokotics, затим 1723. и 1725. године као Glododis, 1785. године као Klokodia, 1828. године као Klokodits, 1851. године као Klokodics, 1913. године као Krassocsorgoa данас је званични румунски назив Clocotici.

По аустријском царском ревизору Ерлеру 1776. године Клокотич је место у Крашовском округу, са становништвом које је претежно српско.

Своју католичку жупу основали су ту 1789. године. Црквене матице се воде ту и у свим карашевским селима од 1786. године. Римокатоличку цркву су подигли 1846. године.

Број становника Клокотича је 1783. године износио 1.500 душа, а 1993. године ту је 240 кућа.

Месна основна школа се помиње 1784. године. У Клокотићу је између два светска рата радила Југословенска мањинска основна школа. До 31. августа 1940. године у њој је радио по уговору учитељ из Краљевине Југославије Грго Ћорић.

Становништво 
Према попису из 2002. године у месту Клокотич је живело 1.036 становника, а већинско становништво су били Карашевци, етничка група српског говорног подручја, који се углавном декларишу као Хрвати, а мањи део као Карашевци и Срби.

На попису становништва из 1992. године већина Карашевака се изјаснила као Хрвати.

Кретање броја становника

Види још 
 Општина Лупак
 Карашевци

Референце

Литература

Спољашње везе 
 Comuna Lupac  

Општина Лупак
Насељена места у Румунији
Википројект географија/Насеља у Румунији